CELEX: 32020R0697
Language: ro
Date: 2020-05-25 00:00:00
Title: Regulamentul (UE) 2020/697 al Parlamentului European și al Consiliului din 25 mai 2020 de modificare a Regulamentului (UE) 2017/352 pentru a permite organului de administrare al portului sau autorității competente să ofere flexibilitate în ceea ce privește perceperea taxei de utilizare a infrastructurii portuare în contextul epidemiei de COVID-19

27.5.2020   
               
               
                  RO
               
               
                  Jurnalul Oficial al Uniunii Europene
               
               
                  L 165/7
               
            
         REGULAMENTUL (UE) 2020/697 AL PARLAMENTULUI EUROPEAN ȘI AL CONSILIULUI
         din 25 mai 2020
         de modificare a Regulamentului (UE) 2017/352 pentru a permite organului de administrare al portului sau autorității competente să ofere flexibilitate în ceea ce privește perceperea taxei de utilizare a infrastructurii portuare în contextul epidemiei de COVID-19
         (Text cu relevanță pentru SEE)
         PARLAMENTUL EUROPEAN ȘI CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 100 alineatul (2),
         având în vedere propunerea Comisiei Europene,
         după transmiterea proiectului de act legislativ către parlamentele naționale,
         după consultarea Comitetului Economic și Social European,
         după consultarea Comitetului Regiunilor,
         hotărând în conformitate cu procedura legislativă ordinară (1),
         întrucât:
         
                     (1)
                  
                  
                     Epidemia de COVID-19 are un impact negativ puternic asupra sectorului transportului maritim. Consecințele grave asupra serviciilor de transport maritim și asupra utilizării infrastructurii portuare s-au generalizat de la începutul lui martie 2020 și este probabil să continue pe tot parcursul anului 2020. Scutirea, suspendarea, reducerea sau amânarea plății taxelor de utilizare a infrastructurii portuare ar putea contribui la sustenabilitatea financiară a operatorilor de nave în aceste circumstanțe excepționale.
                  
               
                     (2)
                  
                  
                     Regulamentul (UE) 2017/352 al Parlamentului European și al Consiliului (2) impune statelor membre să se asigure că taxele de utilizare a infrastructurii portuare sunt percepute. Regulamentul (UE) 2017/352 nu prevede nicio excepție de la această obligație de percepere a taxelor.
                  
               
                     (3)
                  
                  
                     Având în vedere gravitatea consecințelor epidemiei de COVID-19, este oportun să se permită organului de administrare al unui port sau autorității competente să decidă să scutească, să suspende, să reducă sau să amâne plata taxelor de utilizare a infrastructurii portuare datorate pentru perioada cuprinsă între 1 martie 2020 și 31 octombrie 2020. Cu toate acestea, prezentul regulament nu ar trebui să interfereze cu organizarea portuară a statelor membre. Prin urmare, statele membre ar trebui să aibă posibilitatea de a păstra competența de a reglementa adoptarea unor astfel de decizii de către organul de administrare al unui port sau de către autoritatea competentă. O astfel de scutire, suspendare, reducere sau amânare a plății taxelor de utilizare a infrastructurii portuare ar trebui să fie acordată în mod transparent, obiectiv și nediscriminatoriu.
                  
               
                     (4)
                  
                  
                     Având în vedere urgența, este de asemenea oportun să se permită organului de administrare al porturilor sau autorității competente să deroge de la obligația prevăzută în Regulamentul (UE) 2017/352 de a informa utilizatorii infrastructurii portuare în legătură cu orice modificări în ceea ce privește natura sau nivelul taxelor de utilizare a infrastructurii portuare, cu cel puțin două luni înainte de intrarea în vigoare a respectivelor modificări.
                  
               
                     (5)
                  
                  
                     Întrucât obiectivul prezentului regulament, și anume modificarea Regulamentului (UE) 2017/352 pentru a răspunde situației urgente create de epidemia de COVID-19, nu poate fi realizat în mod satisfăcător de către statele membre, dar, având în vedere amploarea sau efectele acțiunii, acesta poate fi realizat mai bine la nivelul Uniunii, aceasta poate adopta măsuri, în conformitate cu principiul subsidiarității prevăzut la articolul 5 din Tratatul privind Uniunea Europeană (TUE). În conformitate cu principiul proporționalității, astfel cum este prevăzut la articolul respectiv, prezentul regulament nu depășește ceea ce este necesar pentru realizarea acestui obiectiv.
                  
               
                     (6)
                  
                  
                     Având în vedere urgența impusă de circumstanțele excepționale cauzate de epidemia de COVID-19, care justifică măsurile propuse, și, în special, în vederea adoptării măsurilor necesare cu rapiditate pentru a contribui la sustenabilitatea financiară a operatorilor de nave, s-a considerat adecvat să se prevadă o excepție de la termenul de opt săptămâni menționat la articolul 4 din Protocolul nr. 1 privind rolul parlamentelor naționale în Uniunea Europeană, anexat la TUE, la Tratatul privind funcționarea Uniunii Europene și la Tratatul de instituire a Comunității Europene a Energiei Atomice.
                  
               
                     (7)
                  
                  
                     Apariția bruscă și neprevăzută a al epidemiei de COVID-19 și procedurile legislative necesare pentru adoptarea măsurilor corespunzătoare, au însemnat că a fost imposibilă adoptarea unor astfel de măsuri în timp util. Din acest motiv, dispozițiile prezentului regulament ar trebui să se aplice și taxelor de utilizare a infrastructurii portuare datorate pentru perioada anterioară intrării sale în vigoare. Ținând cont de natura respectivelor dispoziții, o astfel de abordare nu conduce la încălcarea așteptărilor legitime ale persoanelor vizate.
                  
               
                     (8)
                  
                  
                     Regulamentul (UE) 2017/352 ar trebui modificat în consecință.
                  
               
                     (9)
                  
                  
                     Prezentul regulament ar trebui să intre în vigoare în regim de urgență în ziua următoare datei publicării sale în Jurnalul Oficial al Uniunii Europene,
                  
               ADOPTĂ PREZENTUL REGULAMENT:
         
            Articolul 1
            La articolul 21 din Regulamentul (UE) 2017/352, se adaugă următorul alineat:
            
               
                  „(3)   În pofida articolului 13 alineatele (1), (3) și (4), organul de administrare al portului sau autoritatea competentă poate decide să scutească, să suspende, să reducă sau să amâne plata taxelor de utilizare a infrastructurii portuare datorate pentru perioada cuprinsă între 1 martie 2020 și 31 octombrie 2020. Statele membre pot hotărî ca astfel de decizii să respecte cerințele stabilite în acest scop în dreptul intern. Scutirea, suspendarea, reducerea sau amânarea plății taxelor de utilizare a infrastructurii portuare se acordă în mod transparent, obiectiv și nediscriminatoriu.
                  Organul de administrare al portului sau autoritatea competentă se asigură că utilizatorii portuari și reprezentanții sau asociațiile utilizatorilor portuari sunt informați în mod corespunzător. Termenul de două luni menționat la articolul 13 alineatul (5) nu se aplică.”
               
            
         
         
            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 25 mai 2020.
            
               
                  Pentru Parlamentul European
               
               
                  Președintele
               
               D. M. SASSOLI
            
            
               
                  Pentru Consiliu
               
               
                  Președintele
               
               A. METELKO-ZGOMBIĆ
            
         
         
            (1)  Poziția Parlamentului European din 15 mai 2020 (nepublicată încă în Jurnalul Oficial) și decizia Consiliului din 20 mai 2020.
         
            (2)  Regulamentul (UE) 2017/352 al Parlamentului European și al Consiliului din 15 februarie 2017 de stabilire a unui cadru privind furnizarea de servicii portuare și a normelor comune privind transparența financiară a porturilor (JO L 57, 3.3.2017, p. 1).